黄庭坚
次韵曾子开舍人游藉田载荷花归
维王调玉烛，时夏雨我田。
壁挂苍龙骨，溜渠故溅溅。
三推劝根本，百谷收皂坚。
官司极斋明，崇丘见升烟。
系马西门柳，忆听去夏蝉。
剥芡珠走盘，钓鱼柳贯鲜。
扫堂延枕簟，公子气翩翩。
自尔欲继往，阻心如壅泉。
紫微乐暇日，披襟咏风涟。
红妆倚荷盖，水镜写明蠲。
美物亦有实，剪房助加笾。
珠宫紫贝阙，足此水府仙。
郁郁冠盖宅，追奔易雕年。
能从物外赏，真是区中贤。
仍闻载後乘，笼烛照婵娟。